b'\n_START_ARTICLE_\nNorth American Racing Team\n_START_SECTION_\nI racing\n_START_PARAGRAPH_\nNART deltok kun p\xc3\xa5 de mest framtredende l\xc3\xb8pene i verden, s\xc3\xa5 som 24-timersl\xc3\xb8pet i Daytona i Florida og 24-timersl\xc3\xb8pet p\xc3\xa5 Le Mans i Frankrike. Deres f\xc3\xb8rste l\xc3\xb8p var 12-timersl\xc3\xb8pet p\xc3\xa5 Sebring i mars 1958, med en 250 GT._NEWLINE_En Ferrari 158 som offisielt var p\xc3\xa5meldt av NART vant i 1964 F\xc3\xb8rermesterskapet i Formel 1 med John Surtees, ettersom Scuderia Ferrari valgte \xc3\xa5 kj\xc3\xb8re de to siste l\xc3\xb8pene av sesongen i NARTs navn og med bilene malt i NARTs hvite og bl\xc3\xa5 farger, som en protest som f\xc3\xb8lge av en krangel mellom Ferrari og de italienske bilsportmyndighetene i forbindelse med avslag p\xc3\xa5 homologering av en ny l\xc3\xb8psbil._NEWLINE_Toppen p\xc3\xa5 NARTs egne racingsuksess kom i 1965, da en 250 LM fra NART ble den siste Ferrarien til \xc3\xa5 vinne Le Mans, med Jochen Rindt og Masten Gregory._NEWLINE_Av andre kjente NART-resultater kan nevnes en tredjeplass i 24-timersl\xc3\xb8pet i Daytona i 1967, bak to 330P4 i Ferraris ber\xc3\xb8mte trippelsuksess, som ble feiret ved \xc3\xa5 kalle 365 GTB4-modellen \xc2\xabDaytona\xc2\xbb. Med denne modellen kom NART p\xc3\xa5 andreplass i Daytona-l\xc3\xb8pet i 1973, bak en Porsche 911._NEWLINE_NART konkurrerte i Ferrarier til 1982, og hadde da deltatt i over 200 l\xc3\xb8p med mer enn 100 forskjellige f\xc3\xb8rere. I USA er kanskje Mario Andretti og Phil Hill de mest ber\xc3\xb8mte av disse f\xc3\xb8rerne.\n_START_SECTION_\nGatebiler\n_START_PARAGRAPH_\nNART fikk ogs\xc3\xa5 navnet sitt p\xc3\xa5 en av Ferraris sportsbilmodeller \xe2\x80\x93 en 1967 Ferrari 275 GTB/4 NART Spyder var en kabrioletversjon av 275 GTB/4, bygget p\xc3\xa5 initiativ fra Luigi Chinetti. Den opprinnelige ordren p\xc3\xa5 25 biler ble dog aldri oppfylt, ettersom bare 10 ble levert fra fabrikken i Maranello. Det \xc3\xa5pne NART Spyder-designet viste seg imidlertid \xc3\xa5 v\xc3\xa6re meget popul\xc3\xa6rt, og mange 275 GTB/4-modeller ble konvertert til kabrioleter for \xc3\xa5 imitere NART Spyder.'